钦定古今图书集成/明伦汇编/官常典/第697卷 > 于孔兼
## 钦定古今图书集成/明伦汇编/官常典/第697卷 > 于孔兼

按《明外史》本传：孔兼，字元时，金坛人。万历八年进士。
授九江推官，入为礼部主事，再迁仪制郎中。疏论都
御史吴时来晚节不终，不当谥“忠恪”，因请谥杨爵、陈
瓒、孟秋，乃夺时来谥，而谥爵“忠介。”大学士王家屏以
争册立求去，孔兼上言：“陛下徇内嬖之情，而摇主鬯
之器，逐敢谏之臣，天下万世不识，谓陛下何如主申
生废而晋国乱，杨广立而隋祚亡，古人覆辙，后代永
鉴。且贵妃一时之狐媚，虽能惑主，而陛下他年色爱
既弛，必兴怨艾。奈何不纳辅臣之言，反重谏官之罚，
且移怒吏部，削籍三人。夫万国钦获罪申时行，饶伸
获罪王锡爵，非获罪于陛下也。辅臣于数千里外，能
遥制朝权若此，毋乃陛下以此示恩，欲其复来，共成
他图耶？自陛下有近日之举，而善类寒心，邪臣鼓掌
将来，逢君必巧，豫教无期。申生、杨广再见于今。此宗
庙之不利，非直臣等忧也。”帝得疏，怒甚，巳竟留中。明
年正月，有诏并封三王。孔兼与员外郎陈泰来合疏
争曰：“立嫡之训，自古有之。然历考祖宗以来，未有虚
东宫之位以候嫡子者。待中宫产子，必宫阃中有钟
鼓之乐，若文王之于后妃，而后《螽斯》之庆可望，陛下
当自知之。昔陛下正位东宫，年甫六岁，仁圣皇太后
方在盛年，先皇帝曾不少待，陛下岂不省记乎？地逼
则嫌生，礼殊则分定。愿收还新谕，建储封王，一时并
举，宗社幸甚。”未报。孔兼又言：“陛下坚持待嫡之说，既
疑群”臣谤讪，又谓朝纲倒持，遂欲坐谏者以无礼于
君之罪。夫谓元子当立不容缓者，君子也；此有礼于
君者，王如坚诸人是也；谓并封可行，逢上意者，小人
也；此无礼于君者，许梦熊一人是也。今欲以无礼之
罪，而加之有礼于其君者，何以服人心、昭国法？臣又
惟巫蛊之谤，启于尧母；承乾之诛，成于偏“爱。自古乱
臣，未有不窥人君之隙而逢迎以遂其奸者，盖至后
日而追寻祸始。”锡爵之两谕并拟，其负国误君大矣。
既不能转移君心，决计于初，遂乃以杜门求去为计。
夫前无失策，一去可以成名。失而后争，争而不得，虽
去不足塞责矣。人谓锡爵言无不尽，特苦陛下听断
之不行。臣则云：“陛下悔心已萌，特忧锡爵感孚之未
至。若姑云徐徐坐视君父之过举，锡爵纵不为宗社
计，独不为身名计乎？”会廷臣多谏者，其事竟寝。亡何，
考功郎中赵南星坐京察削籍，孔兼、泰来各疏救。帝
积前恨，谪孔兼安吉判官，泰来饶平典史。孔兼投牒
归，家居二十年，杜门读书，矩矱整肃，乡人称之无间
言。天启中，赠光禄少卿。